དཔེར་ན་ཁ་སང་ཁ་ཉིན་ཉིན་ལྔའི་རིང་ལ་ཚན་རིག་པ་དེ་འདྲ་དང་ང་ཚོ་མཉམ་དུ་འཚོགས་ཏེ་བསམ་ཚུལ་གོ་བསྡུར་བྱས་པ་ཡིན།ད་རེས་ཐེངས་དང་པོ་མ་རེད།དེ་སྔ་དེ་འདྲ་ཚར་འགའ་ཤས་ཚོགས་མྱོང༌།དེས་ག་རེ་རྟགས་བསྟན་གྱི་ཡོད་པ་རེད་ཅེས་ཟེར་ན།སྤྱིར་བཏང་འཛམ་བུ་གླིང་འདིའི་སྒང་ལ་ཆོས་ལུགས་མང་པོ་ཡོད་ཀྱང།དེང་དུས་ཀྱི་ཚན་རིག་པ།ཚན་རིག་གི་སྡེ་ཚན་རིགས་ཁ་ཤས་ཀྱི་ཚན་རིག་པ་དེ་ཚོ་དང་མཉམ་དུ་གོ་བསྡུར་བྱེད་ཐུབ་མཁན་དེ་ཕལ་ཆེར་ནང་པའི་ཆོས་མ་གཏོགས་དཀོན་པོ་རེད།ཚན་རིག་གི་སྡེ་ཚན་ཚང་མ་རང་གང་ཤེས་ཏེ།གཙོ་བོ་སེམས་དང་འབྲེལ་བ་ཡོད་པའི་གནས་ཚུལ་མང་པོ་ཞིག་གི་ཐོག་ལ་ནང་པའི་ཆོས་དང༌།ཚན་རིག་གི་སྡེ་ཚན་བྱེ་བྲག་པ་དེ་ཚོ་མཉམ་དུ་ཟུང་སྦྲེལ་གྱི་ཐོག་ནས་ཉམས་ཞིབ་བྱེད་རྒྱུ་ལ་དེང་སང་ཚན་རིག་པ་ཚོའི་ནང་དུ་དོ་སྣང་ཆེ་རུ་ཆེ་རུ་འགྲོ་བ་གསལ་པོ་འདུགང་རང་ཚོའི་ཕ་མེས་ནས་རིམ་པས་རིམ་པས་དར་སྤེལ་བྱུང་ནས་ཡོད་པའི་ནང་པ་སངས་རྒྱས་པའི་ཆོས་དང་འབྲེལ་བའི་ང་ཚོའི་བོད་ཀྱི་རིག་གཞུང་འདི་དངོས་གནས་འཛམ་བུ་གླིང་འདིའི་སྒང་ལ་འདྲ་འདྲའི་ནང་ནས་མི་འདྲ་བ་ཞིག་ཡོད་པའི་རྟགས་གསལ་པོ་བསྟན་གྱི་ཡོད།དེ་ལྟར་སྤྱི་དང་བྱེ་བྲག་གི་གནས་ཚུལ་མང་པོ་ཞིག་གི་ཐོག་ལ་བསམ་བློ་བཏང་བ་ཡིན་ན་སོ་སོའི་ཆོས་དང་རིག་གཞུང་ཉམས་པ་སོར་ཆུད་མི་ཉམས་གོང་སྤེལ་བྱས་ནས་དེའི་ངོ་བོ་དང་ཁྱད་ཆོས་ངོས་ཟིན་རྒྱུ་དང༌།དེའི་དགོས་པ་དགེ་མཚན་སེམས་ཀྱི་ནང་ལ་འཇགས་ཐུབ་པའི་ཐོག་ནས་དེ་ལུགས་ཀྱི་འབད་རྩོལ་བྱེད་རྒྱུ་དེ་གལ་ཆེན་པོ་རེད་བསམ་གྱི་འདུགངས་དེ་ཞུས་ན་བསམ་བྱུང༌།གཞན་དེ་འདྲ་ཞིག་རེད།